หุ้นตราสารหนี้ปั่นป่วน นักลงทุนโยกเงินกลับ
สัปดาห์ที่ผ่านมา นักลงทุนต่างชาติขายสุทธิถึง 1.4 หมื่นล้านบาท ทำให้ทั้งเดือน พ.ค. มียอดขายสุทธิรวม 5,490 ล้านบาท
2 มิ.ย. 2556

สัปดาห์ที่ผ่านมา นักลงทุนต่างชาติขายสุทธิถึง 1.4 หมื่นล้านบาท ทำให้ทั้งเดือน พ.ค. มียอดขายสุทธิรวม 5,490 ล้านบาท เช่นเดียวกับตลาดตราสารหนี้ที่มียอดขายสุทธิตลอดทั้งเดือน พ.ค. รวม 3.28 หมื่นล้านบาท 
ขณะที่ดัชนีตลาดหลักทรัพย์แห่งประเทศไทย วันที่ 31 พ.ค. 2556 ปิดที่ 1,562.07 จุด ทำให้ทั้งสัปดาห์ปรับลดลงไป 45.39 จุด หรือ 2.82% จากเมื่อปลายสัปดาห์ก่อน ท่ามกลางความกังวลว่าธนาคารกลางสหรัฐ (เฟด) จะลดวงเงินตามมาตรการผ่อนคลายปริมาณเงิน (คิวอี) ในการประชุมวันที่ 18-19 มิ.ย.นี้ ซึ่งส่งผลกระทบต่อตลาดหุ้นทั่วโลก รวมทั้งตลาดหุ้นไทย ประกอบกับความผิดหวังเรื่องดอกเบี้ยนโยบายที่ลดลงเพียง 0.25% เหลือ 2.5%
อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย เปิดเผยว่า ต่างชาติขายตราสารหนี้สุทธิเป็นเดือนแรกในปีนี้ 
ตลาดหุ้นไทยตั้งเป้าเบอร์ 1 อาเซียน 
ตลาดหลักทรัพย์แห่งประเทศไทยตั้งเป้าหมายภายใน 3 ปีข้างหน้า หรือภายในปี 2558 จะเป็นหนึ่งในตลาดหุ้นที่มีมูลค่าหลักทรัพย์ตามราคาตลาดรวม (มาร์เก็ตแคป) ขนาดใหญ่เทียบเท่ากับตลาดหุ้นอื่นๆ ในภูมิภาคนี้ หรือเห็นมาร์เก็ตแคปที่ระดับ 7 แสนล้านเหรียญสหรัฐ หรือประมาณ 21 ล้านล้านบาท จากปัจจุบันอยู่ที่ระดับ 13.6 ล้านล้านบาท เป็นอันดับ 2 รองจากสิงคโปร์ ซึ่งมาร์เก็ตแคปอยู่ที่ระดับ 7 แสนล้านเหรียญสหรัฐ โดยหวังว่าการใช้ตลาดหุ้นไทยเป็นส่วนหนึ่งของแหล่งระดมทุนในโครงการลงทุนโครงสร้างพื้นฐาน 2 ล้านล้านบาท และบริษัทลูกของรัฐวิสาหกิจที่จะเข้าจดทะเบียนในตลาดหุ้น จะเป็นปัจจัยหลักผลักดันให้มาร์เก็ตแคปเพิ่มขึ้นได้
ชงตลาดหลักทรัพย์ปรับปรุงพี/อี
ภควัต โกวิทวัฒนพงศ์ ประธานเจ้าหน้าที่บริหาร บริษัท ทรีนีตี้ วัฒนา (TNITY) เปิดเผยว่า ได้มีการหารือกับตลาดหลักทรัพย์เพื่อให้ช่วยหาแนวทางแก้ไข ปรับข้อมูลในส่วนของอัตราราคาเทียบกับกำไรสุทธิต่อหุ้น (พี/อี) ของบริษัทจดทะเบียน (บจ.) ให้มีความทันสมัยและทันกับเหตุการณ์ เนื่องจากปัจจุบันนี้เมื่อ บจ. ประกาศงบการเงินแล้ว ค่า พี/อี ยังไม่สะท้อนกับผลประกอบการที่รายงาน อาจทำให้นักลงทุนเสียโอกาสในการลงทุน เพราะข้อมูลที่ทางตลาดหลักทรัพย์สื่อไปยังผู้ลงทุนอาจล่าช้าประมาณ 1 สัปดาห์ 
กบข.ปิดจุดอ่อนดอกเบี้ยค่าเงิน 
กองทุนบำเหน็จบำนาญข้าราชการ (กบข.) ปรับพอร์ตตราสารหนี้มาเป็นพันธบัตรระยะกลางและยาวมากขึ้นไว้ ก่อนที่คณะกรรมการนโยบายการเงิน (กนง.) ปรับลดดอกเบี้ยนโยบายลง 0.25% ดังนั้นดอกเบี้ยที่ลดลงไม่กระทบต่อผลตอบแทนการลงทุนของ กบข. โดยคาดว่าผลตอบแทนจากพันธบัตรในประเทศน่าจะอยู่ในระดับ 34% ได้ สำหรับการลงทุนในตลาดหุ้น กบข.สามารถสร้างผลตอบแทนได้ชนะตลาดหุ้นเล็กน้อย 




 
 
 
 
 
 
นอกจากนี้ กบข.ได้เตรียมรับกับความผันผวนของค่าเงินบาทไว้ สำหรับตราสารหนี้ต่างประเทศ โดยบริหารความเสี่ยงอัตราแลกเปลี่ยนทั้งจำนวน 100% ซึ่งทำมาโดยตลอด ในส่วนหุ้นต่างประเทศนั้นได้ทยอยป้องกันเพิ่มขึ้นมาจาก 3040% จนมีสัดส่วนประมาณ 50% ของพอร์ตลงทุน ซึ่งถือว่าเพียงพอแล้ว
ชิน ไม่สนถูกถอดจากดัชนี MSCI
หลังจาก MSCI ถอดหุ้นบริษัท ชิน คอร์ปอเรชั่น (INTUCH) ออกจากการคำนวณในดัชนี MSCI Global Standard Indices สมประสงค์ บุญยะชัย ประธานกรรมการบริหาร INTUCH เปิดเผยว่า บริษัทไม่ได้มีการชี้แจงหรือให้ข้อมูลกับทาง MSCI เพิ่มเติมแต่อย่างใด เพราะข้อมูลบริษัทไม่ได้เปลี่ยนแปลง และในเดือน มิ.ย. มีแผนจะไปอเมริกา พร้อมกับตลาดหลักทรัพย์แห่งประเทศไทยไปโรดโชว์ที่ยุโรปเดือน มิ.ย.นี้
สมประสงค์ กล่าวอีกว่า บริษัทได้กำหนดเป้าหมายในส่วนของธุรกิจทีวีดิจิตอล ในระยะ 10 ปีข้างหน้าจะสร้างรายได้ให้กับทางกลุ่มประมาณ 1 หมื่นล้านบาท หรือน่าจะสามารถกินส่วนแบ่งในส่วนของขนาดธุรกิจทีวีในขณะนั้น 1 แสนล้านบาท จากปัจจุบันขนาดตลาดรวมของทีวีอยู่ที่ประมาณ 6 หมื่นล้านบาท อย่างไรก็ตามสัดส่วนรายได้ดังกล่าวถือว่าไม่ได้มากเมื่อเทียบกับทั้งกลุ่มมีรายได้ประมาณ 1 แสนล้านบาท 
เมื่อวันที่ 30 พ.ค. ซีดาร์ โฮลดิ้งส์ ได้รายงานการขายหุ้น INTUCH ออกมา 0.24% ภายหลังการขายคงเหลือการถือครองหุ้น 49.86% 
SCC ทุ่ม 3,400 ล้านปั้นแบรนด์โลก
กานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า กลุ่มสยามบรรจุภัณฑ์ (TCG) บริษัทร่วมทุนของเอสซีจีเปเปอร์ จะเข้าซื้อหุ้น 75% ในบริษัท ไดน่า แพคส์ และโอเรียนท์คอน เทนเนอร์ ใช้เงินลงทุนรวม 888 ล้านบาท นอกจากนี้ SCC ยังปรับโครงสร้างการถือหุ้นในบริษัท สยามซานิทารีแวร์ (SSW) และบริษัท สยามซานิทารีฟิตติงส์ (SSF) โดย SCC จะซื้อหุ้นทั้งหมด SSW และ SSF จากโตโต้ กรุ๊ป ของญี่ปุ่น มูลค่า 2,600 ล้านบาท ซึ่งเป็นประโยชน์ในการขยายธุรกิจและสร้างแบรนด์สุขภัณฑ์ SCG สู่ระดับโลก